projecte-aina/catalan_government_crawling huggingface dataset:
En l'informe sobre el projecte de decret sobre l'activitat de guia de turisme (IR 41/2019), l'Autoritat Catalana de la Competència (ACCO) manté la línia manifestada en diverses ocasions respecte la regulació d'aquesta activitat.
En aquest sentit, si bé el projecte de decret conté determinats aspectes que suposen una millora respecte la normativa vigent, es considera indispensable avançar cap a una reforma integral de l'activitat (el que implica la necessària modificació de l'article 65 de la Llei 13/2002, de 21 de juny, de turisme de Catalunya), per tal d'adaptar-la plenament als plantejaments derivats de la Directiva de Serveis, de manera que esdevingui de lliure prestació en la seva globalitat i s'elimini la reserva d'activitat existent per a la prestació de serveis de guia de turisme a l'interior dels monuments declarats bé cultural d'interès nacional i dels museus inscrits al Registre de Museus de Catalunya.
Respecte de l'avantprojecte de llei de les àrees de promoció econòmica urbana, APEU, (IR 42/2019), l'ACCO no observa que aquestes àrees presentin la capacitat d'alterar injustificadament les condicions de competència en el mercat.
Ans al contrari, les APEU poden esdevenir una fórmula que afavoreixi la competitivitat de determinada zona geogràfica on es desenvolupa activitat empresarial.
No obstant això, l'ACCO posa de relleu diversos aspectes del text que considera que haurien de ser objecte de millora (com ara el reforçament de la majoria necessària per a poder-les crear així com respecte les càrregues administratives que se'ls imposen) i efectua una reflexió sobre el paper que les APEU han de tenir; en aquest sentit, atès que aquestes àrees estan cridades a ser un entorn de contacte, participació, socialització i relació d'operadors de mercat, cal assegurar que no s'extralimitin de les funcions que tenen legalment reconegudes i no afavoreixin comportaments anticompetitius d'operadors de mercat.
Finalment, l'ACCO valora positivament l'Avantprojecte de llei d'impuls de l'activitat econòmica en un entorn digital (IR 43/2019) com a iniciativa que, dins del marc de simplificació normativa, té com a objectiu l'estandardització dels procediments d'intervenció i la reducció de càrregues administratives per tal de facilitar l'activitat dels operadors econòmics.
Tanmateix, l'ACCO efectua una sèrie de consideracions respecte a determinats aspectes tècnics del projecte normatiu (sobre la proporcionalitat del certificat tècnic per a les activitats innòcues o de baix risc i sobre el procediment reglamentari per habilitar noves entitats col·laboradores de l'Administració en l'execució dels plans d'inspecció i control de l'exercici de les activitats), alhora que reclama, com autoritat de competència, tenir un rol tant en el marc de la Comissió de Facilitació de l'Activitat Econòmica com en el procediment de defensa dels drets i interessos dels operadors econòmics.
Atesa la preocupació pels possibles efectes negatius sobre la competència i l'eficiència econòmica a mitjà i llarg termini dels desequilibris en el poder de negociació entre els operadors de les diferents baules de cadena agroalimentària, l'Autoritat Catalana de la Competència (ACCO) va incloure en el seu Programa Anual d'Actuacions de Promoció de la Competència de 2018 la realització d'un estudi en aquest àmbit.
A la jornada es presentarà aquest estudi, que analitza la cadena agroalimentària a Catalunya i l'aplicació de la normativa de competència al sector agrícola i reflexiona sobre com abordar els desequilibris existents en aquest sector des del punt de vista de la política de la competència.
A continuació, Michele Carpagnano realitzarà una presentació en què profunditzarà en aquestes qüestions i, en particular, sobre les recents modificacions de la normativa i interpretacions judicials que permeten un major grau de cooperació entre els agricultors.
11:50h Recepció dels assistents
12:00h Inauguració: Marc Realp Campalans – Director General de l'ACCO
12:10h Reflexions sobre competència a la cadena agroalimentària: Ivan Moreno Torres – Tècnic de l'ACCO
12:30h Competència i cooperació en el sector agrícola: el nou marc a la UE: Michele Carpagnano – Fundador i codirector de l' Osservatorio Antitrust de la Universitat de Trento i soci i cap de competència i antitrust a Itàlia de Dentons
S'agraeix que facin difusió d'aquest acte.
Seu de l'acte: Gran Via de les Corts Catalanes, núm. 639, planta baixa, sala d'actes.
Acte gratuït i aforament limitat.
Es reserva plaça per ordre d'inscripció a: [EMAIL]
Arran de la personació el passat 20 de novembre de membres del cos de la Guàrdia Civil a la seu de l'Autoritat Catalana de la Competència (ACCO) per tal de requerir determinada informació, van aparèixer diverses publicacions en premsa en les quals s'apuntava que l'ACCO estaria implicada en l'anomenat 'cas del 3%'.
Aquestes informacions són falses.
L'ACCO sempre ha col·laborat en la persecució del frau i la corrupció en la contractació pública, ja sigui en relació amb el 3% o en qualsevol altre cas que tingui transcendència en l'àmbit de la defensa de la competència.
Tant és així que, recentment, l'ACCO va dur a terme inspeccions d'ofici en el domicili de diverses empreses per tal d'obtenir possibles evidències de comportaments anticompetitius en el sector dels serveis d'enginyeria i consultoria vinculats principalment a l'obra pública a Catalunya.
Aquestes actuacions es van fer amb total transparència en fer públic un comunicat al seu portal web donant a conèixer la realització d'aquestes inspeccions.
És precisament la informació obtinguda en el marc d'aquesta inspecció la que va requerir la Guàrdia Civil, quan podia haver fet el requeriment per escrit, com és habitual en aquests casos.
En lloc de fer-ho així, va optar per enviar un nombre significatiu de membres del cos, la major part d'ells uniformats i alguns armats, per requerir aquesta informació presencialment, la qual cosa ha pogut generar la falsa aparença que s'estava realitzant un "registre" en les dependències de l'ACCO.
L'ACCO considera que aquesta actuació és clarament desproporcionada amb un evident ús ineficient dels recursos públics.
Els fets ocorreguts el passat dia 20 de novembre haurien de servir per posar de relleu la tasca que està duent a terme l'ACCO com a organisme independent en la defensa de la competència, també quan determinats comportaments anticompetitius poden estar vinculats a presumptes conductes fraudulentes.
El president de l'ACCO havia sol·licitat al Parlament de Catalunya comparèixer-hi amb caràcter previ als fets descrits en aquest comunicat i, a conseqüència d'aquests, s'ha sol·licitat que aquesta compareixença es prioritzi temporalment, a fi i efecte que el president de l'ACCO pugui donar resposta a qualsevol inquietud que l'aparença generada per la presència de membres de la Guàrdia Civil hagi pogut suscitar.
Finalment, manifestem la inequívoca voluntat i determinació d'aquesta institució per perseguir qualsevol il·lícit que s'hagi pogut produir vinculat a la matèria de competència, sigui quin sigui el seu origen.
Les nostres pròpies actuacions passades, presents i futures així ho corroboren i ho corroboraran.
També podreu accedir al contingut d'aquesta notícia en aquest enllaç.
L'Autoritat Catalana de la Competència desmenteix qualsevol informació que la pugui relacionar amb presumptes casos de corrupció en la contractació pública.
El seu President compareixerà al Parlament de Catalunya.
El present document recull les consideracions de l'utoritat Catalana de la Competència (en endavant, ACCO) sobre el Decret Llei 4/2019, de 29 de gener, de mesures urgents en matèria de transport de viatgers mitjançant el lloguer de vehicles amb conductor (en endavant, Decret Llei 4/2019) emès en base a les competències atribuïdes per la Llei 1/2009, del 12 de febrer, de l'Autoritat Catalana de la Competència (en endavant, Llei 1/2009).
L'objecte del document és analitzar si el Decret Llei 4/2019 introdueix restriccions a la competència i, si aquest és el cas, avaluar si s'adeqüen als principis de necessitat i proporcionalitat, i a la resta de principis d'una bona regulació econòmica des del punt de vista de la competència.
Es tracta d'una anàlisi emesa amb posterioritat a la publicació al Diari Oficial de la Generalitat de Catalunya (en endavant, DOGC) de l'esmentat Decret Llei.
Si bé aquesta norma va entrar en vigor l'endemà de la seva publicació (veure disposició final segona), en el termini de 30 dies des de la seva promulgació haurà de ser validada expressament pel Parlament de Catalunya després d'un debat i una votació de totalitat, de conformitat amb el què disposa l'article 64 de l'Estatut d'Autonomia de Catalunya.
Si voleu continuar llegint podeu fer clic en aquest enllaç.
L'Autoritat Catalana de la Competència (ACCO) ha interposat un recurs contenciós administratiu contra l'Acord del Consell Metropolità de l'Àrea Metropolitana de Barcelona (AMB) de data 27 de novembre de 2018 mitjançant el qual es va aprovar, d'una banda, l'expedient de contractació del servei públic de transport col·lectiu de viatgers entre Sant Boi de Llobregat, Barcelona i altres municipis del Baix Llobregat i el Barcelonès (expedient núm. 901648/2017), així com els plecs de clàusules administratives i econòmiques particulars i de prescripcions tècniques que regiran aquesta.
Analitzats els plecs de la licitació esmentada, l'ACCO considera que existeixen dos tipologies de previsions que no són suficientment respectuoses amb la necessitat de promoure la concurrència i garantir lliure competència entre els possibles licitadors.
Previsions limitatives de la concurrència, en concret, requeriments que esdevenen barreres a l'entrada insalvables per a l'accés a la licitació.
Aquestes previsions provoquen una manca de concurrència suficient, fet que impedeix que es puguin produir rivalitats competitives desitjades en qualsevol procés de licitació; i,
Previsions que distorsionen la competència entre licitadors.
Es tracta de criteris de valoració de les ofertes presentades susceptibles de ser considerats restrictius de la competència.
L'Autoritat Catalana de la Competència (ACCO) ha adoptat la resolució d'arxivament de la denúncia presentada contra l'Àrea Metropolitana de Barcelona (AMB), Barcelona Serveis Municipals SA (BSM) i l'Ajuntament de Barcelona en relació amb la licitació d'un contracte de serveis per a la implementació d'una plataforma de gestió de l'estacionament regulat a Barcelona que permet als usuaris el pagament de l'aparcament mitjançant aplicacions de telèfon mòbil.
També podreu accedir al contingut d'aquesta notícia així com documentació annexa a l'apartat Resolucions.
Col·labora amb nosaltres i suggereix-nos temes d'estudi en l'àmbit de la promoció de la competència
L'Autoritat Catalana de la Competència (ACCO) té l'objectiu de garantir, millorar i promoure les condicions de lliure competència i transparència en els mercats a Catalunya, procurant que els beneficis del funcionament competitiu dels mercats s'estenguin al conjunt de la societat.
Per a la consecució d'aquest objectiu, l'ACCO té assignades (mitjançant la Llei 1/2009, de 12 de febrer, de l'Autoritat Catalana de la Competència) les funcions de defensa i de promoció de la competència a Catalunya.
La promoció de la competència que realitza l'ACCO es concreta en les següents activitats:
En aquest sentit, l'ACCO vol comptar amb la col·laboració ciutadana i dels agents econòmics i socials per tal d'identificar sectors econòmics i mercats de Catalunya en els quals es poden produir problemes de funcionament i potencials restriccions de la competència i, per aquest motiu, s'obre aquesta consulta pública per tal de determinar les actuacions que s'inclouran en el Programa Anual d'Actuacions de Promoció de la Competència de l'any 2019 fins el 25 de gener.
Entre tots els suggeriments rebuts, l'ACCO seleccionarà, si s'escau, aquells que consideri més rellevants i prioritaris per a la millora del funcionament dels sectors i els mercats de l'economia catalana.
L'Autoritat Catalana de la Competència (ACCO) ha adoptat una resolució de terminació convencional del procediment sancionador incoat contra l'empresa municipal Aparcamientos Despí, SA, en relació amb la gestió del pagament mitjançant telèfon mòbil de l'aparcament de vehicles a les zones d'estacionament regulat del municipi de Sant Joan Despí.
L'Autoritat Catalana de la Competència (ACCO) ha adoptat la resolució del procediment sancionador número 84/2016, AEMIFESA, per la qual declara que l'Associació Empresarial Mixta d'Instal·ladors de Fontaneria, Electricitat, Sanejament, Gas, Calefacció, Climatització, Manteniment i Afins del Barcelonès Nord i Baix Maresme (AEMIFESA) ha infringit l'article 1.1.a) de la Llei de defensa de la competència (en endavant, LDC) per l'elaboració i difusió al seu WEB d'unes tarifes orientatives per a la prestació de serveis d'instal·lació i manteniment d'electricitat, fontaneria, sanejament i afins, conducta que constitueix una recomanació col·lectiva de preus prohibida per la LDC.
També podreu accedir al contingut d'aquesta notícia a través d'aquest enllaç.
El passat 27 de setembre, Marc Realp, director general de l'Autoritat Catalana de la Competència (ACCO), ha assistit a una jornada organitzada per la Javna agencija Republike Slovenije za varstvo konkurence (Agència Eslovena de Protecció de la Competència).
La jornada estava dedicada als "Mercats digitals: Reptes en l'aplicació de la legislació en matèria de competència" i pretenia cobrir les activitats més rellevants sobre els mecanismes efectius d'aplicació de la competència en mercats digitals, així com alguns casos destacats i la recent jurisprudència.
L'objectiu era reunir experts de l'àmbit jurídic i les autoritats competents per discutir el paper creixent del dret de la competència en els mercats digitals.
Els dies 2 i 3 d'octubre, inspectors de l'Autoritat Catalana de la Competència (ACCO) han dut a terme diverses inspeccions domiciliàries a quatre entitats del sector dels serveis d'enginyeria i consultoria vinculats principalment a l'obra pública, ubicades a Catalunya, per una possible pràctica anticompetitiva consistent en una suposada concertació d'empreses en l'àmbit de la contractació pública.
També podeu consultar el contingut d'aquesta notícia a l'apartat Inspeccions.
Marc Realp, director general de l'Autoritat Catalana de la Competència (ACCO), ha participat aquest dimecres 21 de novembre en una taula rodona del North Africa Business Development Forum, organitzat per l'Institut Europeu de la Mediterrània (IEMed) en el marc de la Setmana Mediterrània de Líders Econòmics que té lloc a Barcelona.
Un any més, aquest fòrum pretén explorar els temes més rellevants a la regió, com ara el clima econòmic al Nord d'Àfrica i les seves repercussions en la política i la societat.
Podeu trobar més informació sobre aquesta activitat en aquest enllaç.
També podeu veure el programa d'aquesta activitat.
Els dies 20 i 21 de novembre, inspectors de l'Autoritat Catalana de la Competència (ACCO) han dut a terme diverses inspeccions domiciliàries a quatre empreses ubicades a Catalunya, per una possible pràctica anticompetitiva consistent en una suposada concertació d'empreses en l'àmbit de la contractació pública.
En aquesta actuació, l'ACCO ha comptat amb el suport i col·laboració de personal la Comisión Nacional de los Mercados y la Competencia.
Aquesta actuació inspectora suposa un pas preliminar en el procés d'investigació de presumptes conductes anticompetitives i no prejutja el resultat de la investigació ni la culpabilitat de les entitats inspeccionades.
En cas que, com a resultat de la inspecció, es trobessin indicis de pràctiques anticompetitives prohibides per la Llei de defensa de la competència, s'incoarà un expedient sancionador.
Els acords entre competidors es consideren una infracció molt greu de la legislació de competència, que pot comportar multes de fins i tot el 10% del volum de negocis total de les empreses infractores de l'exercici immediatament anterior al d'imposició de la multa.
La investigació dels càrtels constitueix una de les prioritats d'actuació de les autoritats de competència, donada l'especial gravetat de les seves conseqüències sobre els consumidors i el correcte funcionament dels mercats.
L'ACCO compta amb un programa de clemència, mitjançant el qual l'entitat i/o el directiu que hagi participat en un càrtel poden aportar informació sobre el mateix, de manera escrita o verbal, a l'ACCO amb l'objectiu d'aconseguir una exempció total (o a una reducció) de la multa que li correspondria.
Així mateix, l'ACCO disposa també d'un canal de col·laboració, mitjançant el qual qualsevol persona, de manera anònima, pot posar en coneixement de l'ACCO fets dels que tingui coneixement i que puguin ser rellevant per l'ACCO.
L'ACCO investiga possibles pràctiques anticompetitives en la licitació del contracte de Concessió del Servei Públic de Transport Col·lectiu Urbà de Viatgers en autobús entre Barcelona i l'Aeroport del Prat de Llobregat (Aerobús) promogut per l'ÀMB.
A tal efecte, ha fet diverses inspeccions domiciliàries a diferents empreses del sector.
S'ha comunicat aquesta circumstància a l'Àrea Metropolitana de Barcelona (AMB), essent que les empreses implicades en la conducta presumptament infractora formen part de l'oferta provisionalment guanyadora del concurs i aquest es troba pendent d'adjudicació.
Així mateix l'Autoritat Catalana de la Competència (ACCO) posa en coneixement de l'Oficina Antifrau de Catalunya (OAC) l'existència d'un possible conflicte d'interès entre l'AMB i l'oferta provisionalment guanyadora.
A partir del resultat de les inspeccions domiciliàries realitzades la setmana passada en relació amb la licitació del servei d'Aerobús, l'ACCO considera que existeixen indicis racionals d'infracció de la normativa de competència, de manera que, de conformitat amb l'article 49 de la Llei 15/2007, de 3 de juliol, de defensa de la competència (LDC) el director general de l'ACCO ha acordat la incoació de l'expedient sancionador núm. 100/2018 – AEROBÚS.
Aquest expedient s'ha iniciat contra:
Les empreses indicades haurien presumptament coordinat el seu comportament per tal d'alterar el resultat del concurs del servei d'AEROBUS que té un valor estimat de 89.582.406€.
De fet, l'oferta presentada per la unió temporal d'empreses (UTE) configurada entre TUSGSAL, TCC i SGMT és la que ha obtingut una puntuació superior.
Aquesta circumstància, juntament amb el fet que aquest contracte encara no ha estat adjudicat, han conduït a l'ACCO a posar formalment en coneixement de l'AMB la incoació del referit expedient sancionador, als efectes escaients.
L'ACCO també ha posat en coneixement de l'OAC l'existència d'un possible conflicte d'interès en el marc d'aquesta licitació pública en la mesura que es tracta d'un contracte licitat per l'AMB i que la pròpia AMB participa indirectament en una de les empreses que presenta oferta en aquest contracte.
La incoació de l'expedient sancionador no prejutja la resolució final i aquesta nota es limita a exposar els aspectes fonamentals de l'assumpte i les actuacions dutes a terme per l'ACCO en relació al mateix.
El termini màxim per la instrucció de l'expedient i per la seva resolució és de 18 mesos des de la data d'incoació, d'acord amb el que estipulen els articles 36.1 i 38.1 de la LDC.
La lluita contra la col·lusió en la contractació pública constitueix una prioritat per a l'ACCO i atesos els seus efectes perniciosos en termes d'eficiència en l'ús dels recursos públics i la vulneració del principi d'igualtat d'oportunitats de les empreses que participen en els concursos públics.
L'Autoritat Catalana de la Competència incoa un expedient sancionador contra diferents empreses participants en la licitació del servei d'Aerobús (89 milions d'euros).
El dia 6 de juny de 2018 inspectors de l'Autoritat Catalana de la Competència (ACCO) han dut a terme diverses inspeccions simultànies en diferents empreses dedicades a la inspecció, l'anàlisi i la vigilància ambiental a Catalunya, per possibles pràctiques anticompetitives en aquest àmbit.
A sol·licitud de la Direcció General de l'ACCO, s'ha comptat amb la col·laboració de la Comisión Nacional de los Mercados y la Competencia així com de la Agencia de Defensa de la Competencia de Andalucía en el desenvolupament de les referides inspeccions.
Aquesta actuació inspectora suposa un pas preliminar en el procés d'investigació de presumptes conductes anticompetitives i no prejutja el resultat de la investigació ni la culpabilitat de les empreses inspeccionades.
En cas que, com a resultat de la inspecció, es trobessin indicis de pràctiques anticompetitives prohibides per la Llei de defensa de la competència, s'incoaria formalment un expedient sancionador.
Els acords entre competidors es consideren una infracció molt greu de la legislació de competència, que pot comportar multes de fins i tot el 10% del volum de negocis total de les empreses infractores de l'exercici immediatament anterior al d'imposició de la multa.
L'ACCO investiga possibles pràctiques anticompetitives en l'àmbit de la inspecció, de l'anàlisi i de la vigilància ambiental a Catalunya.
A tal efecte, ha fet diverses inspeccions simultànies en diferents empreses del sector ubicades a Catalunya.
Marc Realp, director general de l'Autoritat Catalana de la Competència (ACCO) ha intervingut en la quarta edició de la TRENTO SUMMER SCHOOL ON ADVANCED EU COMPETITION LAW AND ECONOMICS, que ha tingut lloc a Moena (Dolomites italians) durant els dies 17 a 24 de juny de 2018.
Aquest esdeveniment ha estat organitzat per l'Observatori Permanent per a l'Aplicació de la Regulació de Competència amb seu a la Facultat de Dret de la Universitat de Trento (Observatori Antitrust).
El director general de l'ACCO ha participat, el 18 de juny, en una taula rodona sobre Bid-rigging as a new Competition enforcement trend.
També podreu accedir al contingug d'aquesta notícia a l'apartat Activitat institucional.
Aquest document recull les consideracions de l'Autoritat Catalana de la Competència (ACCO) sobre el Projecte d'ordre per la qual s'estableix el procediment d'autorització dels centres d'immersió per a la gestió d'activitats d'immersió a la zona estrictament protegida de les Illes Medes i les condicions de la distribució de les llicències d'immersió entre els centres autoritzats emès en base a les competències atribuïdes per la Llei 1/2009, del 12 de febrer, de l'ACCO (en endavant, Llei 1/2009).
L'objecte del document és analitzar si el Projecte d'ordre introdueix restriccions a la competència i, si aquest fos el cas, avaluar si s'adeqüen als principis de necessitat i proporcionalitat, i a la resta de principis d'una bona regulació econòmica des del punt de vista de la competència.
Es tracta d'un informe ex ante, és a dir, emès amb anterioritat a l'aprovació del Projecte d'ordre per part del Conseller de Territori i Sostenibilitat i que ha estat sol·licitat per la Direcció General de Polítiques Ambientals i Medi Natural, en concret pel Servei d'Espais Naturals Protegits del Departament de Territori i Sostenibilitat en data 31 de maig de 2018.
L'informe s'ha emès en base a l'anàlisi de la versió del text del Projecte d'ordre sotmès a informació pública, així com de diversos dels documents que n'han integrat l'expedient d'elaboració.
També podreu accedir al contingut d'aquesta notícia a l'apartat Avaluació de la regulació.